חוק התקשורת (בזק ושידורים) (תיקון מס' 72), התשע"ח-2018
הצעת חוק פרטית, הכנסת ה-20
פורסם: ספר החוקים, חוברת 2719, עמ' 670, 2018-05-23T00:00:00+03:00
החוק התקבל בקריאה השנייה והשלישית ביום ז' בסיוון התשע"ח (21 במאי 2018) (להלן – החוק), והוא מתקן את סעיף 30א לחוק התקשורת (בזק ושידורים), התשמ"ב–1982, שעניינו שיגור דבר פרסומת באמצעות מתקן בזק. החוק קובע שני תיקונים: תיקון ראשון, החוק מרחיב את ההגדרה "דבר פרסומת" כך שיחול איסור על שליחת מסר לציבור הרחב אם הוא כולל הצעה לנמען להתקשר למספר טלפון מסוים לשם קבלת מסר כלשהו. מהאיסור הוחרג מסר מהמדינה ומוסדותיה וכן מסר שתכליתו העברת מידע ששלח גוף הצלה לשם מילוי תפקידו. בנוסף, שר התקשורת הוסמך, באישור ועדת הכלכלה של הכנסת, להרחיב את רשימת הגופים הרשאים לשלוח מסר כאמור לציבור הרחב, וכן לקבוע סוגים שונים של מסרים שרשאי לשלוח גוף שקבע.
תיקון שני, החוק קובע איסור על מפרסם לחייג לנמען באמצעות מערכת חיוג אוטומטי ולנתק את השיחה בטרם נענתה, במטרה לגרום לנמען לחייג בחזרה לאותו המספר, כך שהמפרסם יוכל להשמיע לנמען דבר פרסומת ("צנתוק").